钦定古今图书集成/明伦汇编/官常典/第463卷 > 垣护之
## 钦定古今图书集成/明伦汇编/官常典/第463卷 > 垣护之

按《宋书》本传，“护之字彦宗，略阳桓道人也。祖敞，仕苻
氏，为长乐国郎中令。慕容德入青州，以敞为车骑长
史。德兄子超袭伪位，伯父遵父苗复见委任。遵为尚
书，苗京兆太守。高祖围广固，遵、苗逾城归降，并以为
太尉行参军。太祖元嘉中，遵为员外散骑常侍，苗屯
骑校尉。护之少倜傥，不拘小节，形状短陋，而气干彊果。从高祖征司马休之，为世子中军府长史，兼行参
军。永初中，补奉朝请。元嘉初，为殿中将军，随到彦之
北伐。彦之将回师，护之为书谏曰：“外闻节下欲回师
反斾，窃所不同。何者？残寇畏威，望风奔迸，八载侵地，
不战克复。方当长驱朔漠，穷扫遗丑，况乃自送，无假
远劳。宣使竺灵秀速进滑台，助朱修之固守节下，大
军进拟河北，则牢落游魂，自然奔退。且昔人有连年
攻战，失众乏粮者，犹张胆争前，莫肯轻退。况今青州
丰穰，济漕流通，士马饱逸，威力无损。若空弃滑台，坐
丧成业，岂是朝廷受任之旨。”彦之不纳，散败而归。太
祖闻而善之，以补江夏王义恭征北行参军、北高平
太守。以载禁物系尚方。久之蒙宥。又补衡阳王义季
征北长流参军，迁宣威将军、锺离太守，随王元谟入
河。元谟攻滑台，护之百舸为前锋，进据石济。石济在
滑台西南百二十里。及魏救至，又驰书劝元谟急攻，
曰：“昔武皇攻广固，死没者亦众，况事殊曩日，岂得计
士众伤疲，愿以屠城为急。”不从。元谟败退，不暇报护
之，护之闻知，而魏悉已牵元谟水军大艚，连以铁锁
三重断河，欲以绝护之路。河水迅急，护之中流而下，
每至铁锁，以长柯斧断之，魏不能禁，唯失一舸，馀舸
并全。留戍靡沟城。还为江夏王义恭骠骑户曹参军，
戍淮阴。加建武将军，领济北太守。率二千人复随张
永攻碻。磝先据委粟津，魏壮道隽与伪尚书伏连来
援碻磝护之拒之，贼因引军东去。萧思话遣护之迎
军，至梁山，伪尚书韩元兴率精骑卒至，护之依险拒
战，斩其都军长史、甲首数十，贼乃退。思话将引还，诳
护之云，“沈庆之救军垂至，可急于济口立桥。”护之揣
知其意，即分遣白丁。思话复令度河戍乞活堡以防
众军。三十年春，太祖崩，还屯历下。闻世祖入讨，率所
领驰赴。上嘉之，以为督冀州之济南乐安、太原三郡
诸军事、宁远将军、冀州刺史。孝建元年，南郡王义宣
反，兖州刺史徐遗宝，护之妻弟也，远相连结，与护之
书，劝使同逆。护之驰使以闻。遗宝时戍湖陆，护之留
子恭祖守历城，自率步骑袭遗宝，道经邹山，破其别
戍。未至湖陆六十里，遗宝焚城西走。兖土既定，征为
游击将军，随沈庆之等击鲁爽，加辅国将军。义宣率
大众至梁山，与王元谟相持，柳元景率护之及护之
弟询之、柳叔仁、郑琨等诸军，出镇新亭。元谟见贼彊
盛，遣司马管法济求救甚急。上遣元景等进据南州，
护之水军先发。贼遣将庞法起率众袭姑孰，适值护
之、郑琨等至，奋击，大破之，斩获及投水死略尽。元谟
驰信告元景曰：“西城不守，唯馀东城，众寡相悬，请退
还姑孰，更议进取。”元景不许，将悉众赴救，护之劝分
军援之，元景然其计，乃以精兵配护之赴梁山。及战，
护之见贼舟舰累水，谓元谟曰：“今当以火平之。”即使
队主张谈等烧贼舰。风猛水急，贼军以此奔散。梁山
平，护之率军追讨。会朱修之以平江陵，至寻阳而还。
迁督徐兖二州豫州之梁郡诸军事、宁朔将军、徐州
刺史，封益阳县侯，食邑千户。弟询之，骁敢有气力，元
凶夙闻其名，以副辅国将军张柬。时张超首行大逆，
亦领军隶柬。询之规杀之，虑柬宿有此志，又测询之
同否，互相观察。会超来论事，柬色动，询之觉之，即共
定谋。遣信召超，超疑之不至，改宿他所。询之不知其
移迳斫之，杀其仆于床，因与柬南奔。柬溺淮死，询之
得至。时世祖已即位，以为积弩将军。梁山之役，力战，
为流矢所中死。追赠冀州刺史。二年，护之坐论功挟
私免官。复为游击将军。俄迁大司马、辅国将军，领南
东海太守，未拜，复督青冀二州诸军事、宁远将军、青
冀二州刺史，镇历城。明年，进号“宁朔将军”，进督徐州
之东莞。〈阙〉二郡军事。世祖以历下要害，欲移青州并
镇历城，议者多异。护之曰：“青州北有河、济，又多陂泽，
非卤所向，每来寇掠，必由历城二州并镇，此经远之
略也。北又近河，归顺者易；近息民患，远申王威，安边
之上计也。”由是遂定。大明二年，征为右卫将军。还，于
道闻司空竟陵王诞于广陵反叛，护之即率部曲受
车骑大将军沈庆之节度，事平，转西阳王子尚抚军
司马、临淮太守。明年，出为使持节、督豫司二州诸军
事、辅国将军、豫州刺史、淮南太守。复隶沈庆之伐西
阳蛮。护之所莅多聚敛，贿货充积。七年，坐下狱免官。
明年，复起为太中大夫。未拜，其年卒，时年七十。谥曰
壮侯。前废帝永光元年，追赠冠军将军、豫州刺史。子
承祖嗣。